ΛΟΓΙΣΤΙΚΗ ΚΟΣΤΟΥΣ
ΜΑΘΗΜΑ 2Ο 
Περιεχόμενα μαθήματος 2ου  
· Η ροή του κόστους
· Ορισμός εξόδου – δαπάνης 
· Διακρίσεις των εξόδων ανάλογα με τον σκοπό που επιδιώκουν
· Ορισμός εσόδου
· Ορισμός κέρδους


Η ΡΟΗ ΤΟΥ ΚΟΣΤΟΥΣ ΚΑΙ Η ΣΧΕΣΗ ΤΟΥ ΜΕ ΤΑ ΠΡΟΪΟΝΤΑ

      Η παραγωγή ενός προϊόντος θα μπορούσε να περιγραφεί σαν τη φυσική ροή υλικών, η εργασία και των γενικών βιομηχανικών εξόδων στην παραγωγική διαδικασία.  Ο μηχανικός της παραγωγής είναι υπεύθυνος για την εξασφάλιση της ομαλής  και αποτελεσματικής ροής αυτών των συντελεστών. Οι κοστολόγοι μετρούν τη ροή αυτή, εκφράζοντας την με μια σειρά από κόστη, τα οποία αναφέρουν στη διοίκηση έγκαιρα και με τρόπο καθορισμένο. 
    Η διαδικασία υπολογισμού του κόστους ενός προϊόντος μπορεί να παραλληλισθεί με τη φυσική ροή ενός προϊόντος στην παραγωγική διαδικασία. Η σχέση μεταξύ της παραγωγικής διαδικασίας και του κόστους προϊόντος είναι φανερή για το κόστος των άμεσων υλικών και των άμεσων εργατικών, αλλά δεν ισχύει το ίδιο για το έμμεσο βιομηχανικό κόστος. Για παράδειγμα, ας εξετάσουμε την παραγωγή ενός απλού προϊόντος όπως το σφυρί. 

     Ο εργάτης παίρνει το ξύλο το οποίο έχει διαμορφωθεί σε κάποιο μηχάνημα και το τοποθετεί στην τρύπα που έχει η σιδερένια κεφαλή. Ο εργάτης κατόπιν βάζει μια σφήνα στη σχισμή για να σφίξει, Παρατηρούμε ότι για να παραχθεί ένα σφυρί απαιτούνται: Τρία υλικά , το ξύλο, η σιδερένια κεφαλή και η σφήνα σε συνδυασμό με ένα ποσό εργασίας. Η προσθήκη της εργασίας επί των τριών υλικών ρέει σύμφωνα με την παραγωγική διαδικασία για την ολοκλήρωση του προϊόντος. Κάθε ένα από τα υλικά, καθώς και η παρεχόμενη εργασία, έχουν ένα ιδιαίτερο κόστος. Όταν η σιδερένια κεφαλή ενώνεται με το ξύλο, το κόστος του σφυριού αποτελείται από το σύνολο του κόστους των δύο ξεχωριστών υλικών. Όταν η σφήνα προστίθεται, το κόστος του σφυριού αυξάνει και το κόστος της σφήνας.  Κατά τον ίδιο χρόνο το κόστος εργασίας αυξάνει περισσότερο το κόστος του σφυριού, Η ροή των στοιχείων του κόστους του προϊόντος είναι παράλληλη με τη φυσική ροή των υλικών και της παρεχόμενης εργασίας μέσα στην παραγωγική διαδικασία. Φυσικά κάθε μία από τις διαδικασίες της παραγωγής αυξάνει την τιμή του σφυριού. Η αυξημένη αξία αναγνωρίζεται από το προϊόν που πωλείται. Το ενδιαφέρον των προϊστάμενων της παραγωγής συγκεντρώνεται στον έλεγχο της ομαλής ροής της παραγωγής. Υπάρχουν άραγε αρκετά διαμορφωμένα ξύλα είναι διαθέσιμα; Είναι η ποιότητα του προϊόντος ικανοποιητική; Ο χρόνος που δαπανάται στην συναρμολόγηση είναι υπερβολικός;
Οι λογιστές από την άλλη πλευρά , ενδιαφέρονται για τον προσδιορισμό και την παρουσίαση των κοστών παραγωγής, έτσι ώστε  τα στελέχη να γνωρίζουν τις οικονομικές συνέπειες των αποφάσεων που λαμβάνουν. Καθώς  το σφυρί παίρνει το σχήμα του με τη συνεχιζόμενη ροή του μέσα στην παραγωγική διαδικασία, έτσι και τα κόστη ρέουν μέσα στην κοστολογική διαδικασία Ενώ όμως τα κόστη των υλικών και της εργασίας ρέουν μέσα στη διαδικασία καθώς τα υλικά και η εργασία προστίθεται, τα έμμεσα κόστη της παραγωγής γίνονται επίσης μέρος της ροής του κόστους. Μέσω αυτών των δεδομένων κόστους τα στελέχη εκτιμούν το πόσο καλά διοικούν τις πηγές τους.



Έννοια Εξόδου - δαπάνης

Έξοδο, είναι οτιδήποτε δαπανάται ή χρησιμοποιείται προκειμένου, από την ενέργεια αυτή να δημιουργηθεί µια αξία και κάποιο όφελος. Τα έξοδα συσχετίζονται µε τα έσοδα µιας διαχειριστικής περιόδου για τον προσδιορισμό του κέρδους ή της ζημίας. Είναι δηλαδή το κόστος που έληξε (εξέπνευσε) και βαρύνει τα αποτελέσματα της χρήσης, μέσα στην οποία δημιουργήθηκε.


Το κόστος που είναι ενσωματωμένο σε ένα αγαθό ή µια υπηρεσία λήγει, όταν πωληθεί ή απολεσθεί ή διατεθεί σε τρίτους. Στην συγκεκριμένη περίπτωση το κόστος του αγαθού αυτού ή της υπηρεσίας γίνεται έξοδο και βαρύνει (µειώνει) το έσοδο που πραγματοποιείται από την πώληση.


Το κόστος των λειτουργιών διοίκησης, πωλήσεων, χρηματοοικονομικής και ερευνών – ανάπτυξης, μετατρέπεται σε έξοδο είτε στο σύνολό του, είτε κατά την αναλογία που βαρύνει τα έσοδα ή τα µικτά αποτελέσματα ή το κόστος των πωληθέντων αγαθών και υπηρεσιών της διαχειριστικής περιόδου.


Έξοδο, χαρακτηρίζεται οτιδήποτε αναλώνεται, ανεξαρτήτως της µορφής και του σκοπού που γίνεται.

Η δαπάνη, είναι µια έννοια ευρύτερη του κόστους και του εξόδου. Είναι η διαδικασία ή η ενέργεια πραγματοποίησης του κόστους ή του εξόδου. Δαπανώ σημαίνει ενεργώ ή ακολουθώ τις αναγκαίες διαδικασίες υλοποίησης µιας επένδυσης σε υλικά αγαθά και υπηρεσίες.

Για παράδειγμα, δαπανώ για την αγορά ενός µηχανήματος, µιας πρώτης ύλης, ενός κτιρίου ή για τη χρησιμοποίηση υπηρεσιών τρίτων και για τη µμίσθωση της εργασίας εργατοϋπαλλήλων.

Μέσα σε µια επιχείρηση υπάρχουν δυο κατηγορίες ειδών (ενσώματα αγαθά και υπηρεσίες), που αποκτήθηκαν µε αγορά αλλά διαφέρουν ως προς τον τρόπο κτήσης και κατανάλωσης από την επιχείρηση.
Τα ενσώματα αγαθά αποτελούνται από τα πάγια και τα αποθέματα.

Τα πάγια, βοηθούν την παραγωγική διαδικασία και η μετατροπή τους σε έξοδο πραγματοποιείται µε τον υπολογισμό της ετήσιας απόσβεσης.

Τα αποθέματα (πρώτες ύλες, είδη συσκευασίας, εμπορεύματα), αποκτούνται από την επιχείρηση µε σκοπό είτε την επεξεργασία τους, είτε την πώληση. Οι πρώτες ύλες που αναλώνονται στην παραγωγή, μετατρέπονται σε δαπάνη, ενώ η πώληση των εμπορευμάτων μετατρέπεται σε κόστος πωληθέντων.

Η δαπάνη που δημιουργείται όταν τα αποθέματα αναλώνονται (λόγω συνενοχής τους στην παραγωγή ή πώλησης εμπορευμάτων και έτοιμων προϊόντων), αποτελείται από το κομμάτι του Ενεργητικού που έχει ξοδευτεί µε απώτερο σκοπό την μελλοντική δημιουργία εσόδου.

Οι υπηρεσίες µπορούν να διακριθούν σε δυο κατηγορίες. Η πρώτη κατηγορία είναι οι υπηρεσίες που ενσωματώνονται άμεσα στο έργο που πραγματοποιείται και συμμετέχουν για αυτό (π.χ. ηλεκτρική ενέργεια, εργασία κ.λπ.), ενώ η δεύτερη κατηγορία είναι οι υπηρεσίες που δεν συμμετέχουν στην παραγωγική διαδικασία και δεν ενσωματώνονται στο κόστος των προϊόντων αλλά αποτελούν προϋπόθεση για την συνολική λειτουργία της επιχείρησης, και μετατρέπονται σε δαπάνη σταδιακά µέσα στον χρόνο (ασφάλιστρα, ενοίκια, καίσια κ.λπ.).

Για το πότε ένα έξοδο μετατρέπεται σε δαπάνη, και η δαπάνη παίρνει τη µορφή κόστους, απαραίτητη προϋπόθεση είναι να προσδιορισθούν:
1. Η ποσότητα και η αξία του εξόδου που απορροφήθηκε. 
2. Το κέντρο κόστους που το απορρόφησε. 

Οι διακρίσεις των εξόδων ανάλογα με τον σκοπό που επιδιώκουν

Τα έξοδα ανάλογα με τον σκοπό που επιδιώκουν διακρίνονται σε
· Οργανικά και 
· Ανόργανα

Οργανικό κόστος - έξοδο χαρακτηρίζεται εκείνο που αφορά την κανονική και ομαλή λειτουργία µιας επιχείρησης και συσχετίζεται µε τα οργανικά έσοδα ώστε να προσδιοριστεί το οργανικό αποτέλεσμα της χρήσης.
 Ανόργανο κόστος - έξοδο χαρακτηρίζεται εκείνο που δεν αφορά στην κανονική και οµαλή λειτουργία µιας επιχείρησης και δεν συσχετίζεται µε τα οργανικά έσοδα για να προσδιοριστεί το οργανικό αποτέλεσα της χρήσης. Οφείλεται συνήθως σε έκτακτα και µη επαναλαµβανόµενα γεγονότα όπως π.χ. η αγορά ενός λαχείου από µια επιχείρηση, η ευκαιριακή αγορά ενός πάγιου περιουσιακού στοιχείου µε σκοπό την άµεση µεταπώληση, οι χρεωστικές συναλλαγµατικές διαφορές κ.ά.


Έννοια Εσόδου – Κέρδους

Τα έσοδα που λαμβάνουν χώρα σε µια διαχειριστική χρήση συσχετίζονται πάντα µε τα έξοδα τις ίδιας διαχειριστικής χρήσης.

Έσοδο, είναι η χρηστική έκφραση της αγοραστικής δύναμης που αποκτάται, άμεσα ή έμμεσα, από τις δραστηριότητες της οικονομικής μονάδας και ειδικότερα:

· από την πώληση ή εκμετάλλευση αγαθών, υπηρεσιών και δικαιωμάτων, 
· από τυχόν επιχορηγήσεις και άλλα παρόμοιας φύσεως κονδύλια που καταβάλλονται  στην  οικονομική  μονάδα  για  την  υποβοήθηση ολοκλήρωσης των σκοπών της.

Επιπλέον, στη γενική λογιστική, έσοδο θεωρείται και η αξία κόστους των πάγιων περιουσιακών στοιχείων (Π.Π.Σ.) που παράγονται από την ίδια την οικονομική μονάδα (ιδιοπαραγωγή).

Έσοδο, είναι τα ποσά σε µμετρητά που εισπράχθηκαν από τους τρίτους ή έγιναν απαιτητά ή η λήψη άλλων περιουσιακών στοιχείων µε ανταλλαγή αγαθά ή υπηρεσίες που παραχωρήθηκαν από την επιχείρηση. Το έσοδο δημιουργεί αύξηση της καθαρής θέσης.



Περιπτώσεις εσόδων είναι:

· η πρόσοδος (είναι προϊόν εκμετάλλευσης σταθερής και επαναλαμβανόμενης δράσης σε τακτά χρονικά διαστήματα, όπως π.χ. 

ενοίκια κτιρίων, τόκοι πιστωτικοί κ.λπ.), 
· ο κύκλος εργασιών ή πωλήσεις (είναι τα έσοδα που προέρχονται από τη δραστηριότητα της επιχείρησης). 

Η διαφορά µμεταξύ εσόδων και εξόδων αποτελεί το τελικό αποτέλεσα της χρήσης. Η θετική διαφορά αποκαλείται κέρδος και η αρνητική, ζημία της χρήσης.




